Resep: GeelwortelkoekFoto: myrecipes.com (Foto: Tina Cornett; Stilering: Leslie Byars Simpson) Resep: Gerda Nel (Maroela Media-leser) ŉ Ryk, klam koek met ŉ soetsuur maaskaasversiersel Bestanddele: 4 eiers 400g (500ml) suiker 250ml kookolie 325g (625ml) bruismeel 5ml koeksoda 5ml fyn kaneel 1ml sout 350g (780ml) geskilde, grof gerasperde geelwortels 90g (100ml) sagte botter of margarien 450g (700ml) versiersuiker, gesif 200g (200ml) gladde maaskaas 2ml vanieljegeursel 50g (125ml) gekapte okkerneute Metode: 1. Klits eiers en suiker tot romerig. Voeg kookolie by en klits goed. 2. Sif bruismeel, koeksoda, kaneel en sout saam. Vou gesifte bestanddele in eiermengsel in. 3. Voeg wortels by en meng liggies. 4. Gooi deeg in twee gesmeerde koekpanne van 24cm in deursnee en bak 40 min of tot gaar by 180°C (350°F). 5. Keer versigtig op ŉ draadrak uit en laat afkoel. 6. Meng botter en versiersuiker deeglik. Voeg maaskaas en geursel by en meng tot glad. 7. Smeer tussen lae en buite-om koek. 8. Strooi neute oor en plaas in koelkas om styf te word.